बृहत्संहिता/अध्यायः ३८
३८ रजोलक्षणं इन्सेर्तेद् ।।
 कथयन्ति पार्थिववधं रजसा घनतिमिरसञ्चयनिभेन ।	
 अविभाव्यमानगिरिपुरतरवः सर्वा दिशश्छन्नाः ।।	३८.०१ ।। 
 यस्यां दिशि धूमचयः प्राक्प्रभवति नाशमेति वा यस्याम् ।	
 आगच्छति सप्ताहात्तत्र एव भयं न सन्देहः ।।	३८.०२ ।। 
 श्वेते रजोघनौघे पीडा स्यान्मन्त्रिजनपदानां च ।	
 नचिरात्प्रकोपं उपयाति शस्त्रं अतिसङ्कुला सिद्धिः ।।	३८.०३ ।। 
 अर्कोदये विजृम्भति यदि दिनं एकं दिनद्वयं वाअपि ।	
 स्थगयन्निव गगनतलं भयं अत्युग्रं निवेदयति ।।	३८.०४ ।। 
 अनवरतसञ्चयवहं रजनीं एकां प्रधाननृपहन्तृ ।	
 क्षेमाय च शेषाणां विचक्षणानां नरेन्द्राणाम् ।।	३८.०५ ।। 
 रजनीद्वयं विसर्पति यस्मिन्राष्ट्रे रजोघनं बहुलम् ।	
 परचक्रस्य आगमनं तस्मिन्नपि सन्निबोद्धव्यम् ।।	३८.०६ ।। 
 निपतति रजनीत्रितयं चतुष्कं अप्यन्नरसविनाशाय ।	
 राज्ञां सैन्यक्षोभो रजसि भवेत्पञ्चरात्रभवे ।।	३८.०७ ।। 
 केत्वाद्युदयविमुक्तं यदा रजो भवति तीव्रभयदायि ।	
 शिशिरादन्यत्रर्तौ फलं अविकलं आहु आचार्याः ।।]	३८.०८ ।। 
	३८ निर्घातलक्षणाध्यायः ।।
 पवनः पवनाभिहतो गगनादवनौ यदा समापतति ।	
 भवति तदा निर्घातः स च पापो दीप्तविहगरुतः ।।	३८.०१ ।। 
 अर्कौदये +अधिकरणिकनृपधनियोधाङ्गनावणिग्वेश्याः ।	
 आप्रहरांशे +अजऽविकं उपहन्यात्शूद्रपौरांश्च ।।	३८.०२ ।। 
 आमध्याह्नाद्राजौपसेविनो ब्राह्मणांश्च पीडयति ।	
 वैश्यजलदांस्तृतीये चौरान्प्रहरे चतुर्थे तु ।।	३८.०३ ।। 
 अस्तं याते नीचान्प्रथमे यामे निहन्ति सस्यानि ।	
 रात्रौ द्वितीययामे पिशाचसङ्घान्निपीडयति ।।	३८.०४ ।। 
 तुरगकरिणस्तृतीये विनिहन्याद्यायिनश्चतुर्थे च ।	
 भैरवजर्जरशब्दो याति यतस्तां दिशं हन्ति ।।	३८.०५ ।।